**Eurokoodit** ovat kantavien rakenteiden suunnittelustandardeja. Eurokoodit laatii eurooppalaisen standardisointijärjestö CEN:n tekninen komitea CEN/TC 250 Euroopan komission toimeksiannosta. Eurokoodit antavat rakenteelliset suunnitteluperusteet rakennuksille sekä maa- ja vesirakenteille. Niihin sisältyy pohjarakenteiden suunnittelu, palosuunnittelu, maanjäristyssuunnittelu sekä toteutuksen ja työnaikaiset rakenteet.

Eurokoodisuunnittelustandardien käyttö alkoi Suomessa 1. marraskuuta 2007. Niiden käyttö jatkui rinnakkain vanhan Rakentamismääräyskokoelman kanssa, kunnes 1.1.2014 eurokoodien käytöstä tuli de facto pakollista.

Eurokoodin osat
---------------

Eurokoodi-järjestelmä sisältää seuraavat pääosat:

* EN 1990 Eurokoodi 0: Suunnittelun perusteet
* EN 1991 Eurokoodi 1: Rakenteiden kuormitukset
* EN 1992 Eurokoodi 2: Betonirakenteiden suunnittelu
* EN 1993 Eurokoodi 3: Teräsrakenteiden suunnittelu
* EN 1994 Eurokoodi 4: Teräs-betoniliittorakenteiden suunnittelu
* EN 1995 Eurokoodi 5: Puurakenteiden suunnittelu
* EN 1996 Eurokoodi 6: Muurattujen rakenteiden suunnittelu
* EN 1997 Eurokoodi 7: Geotekninen suunnittelu
* EN 1998 Eurokoodi 8: Rakenteiden suunnittelu kestävyyden suhteen maanjäristyksessä
* EN 1999 Eurokoodi 9: Alumiinirakenteiden suunnittelu
* EN 19100 Eurokoodi 10: Lasirakenteiden suunnittelu

Yhteensä standardeja on 59.

Kohderyhmä
----------

Eurokoodit on tarkoitettu ensisijaisesti kokeneille suunnittelijoille. Muita tunnistettuja käyttäjäryhmiä ovat esim. nuoremmat suunnittelijat, erityisasiantuntijat, rakennustuotteiden valmistajat, ohjelmistovalmistajat, opettajat, viranomaiset, rakennuttajat sekä muiden teknisten komiteoiden jäsenet.

Kansalliset valinnat
--------------------

Eurokoodit sisältävät kansallisia valintoja. Niitä käytetään eurokoodeissa käytännössä kolmesta syystä:

* maantieteellisten, geologisten ja ilmasto-olosuhteiden eroavaisuuksian takia,
* rakenteiden kansalliseen luotettavuustasoon ei voi puuttua eurokoodeilla
* joistain asioista ei saavuteta konsensusta, koska suunnittelukulttuuri on erilainen eri maissa.

Ko. kohdat on merkitty viittauksella kansalliseen liitteeseen. Talonrakentamisen osalta kansallisen liitteen laatii ympäristöministeriö. Ne on julkaistu osana Rakentamismääräyskokoelmaa. Infrarakenteiden osalta kansallisen liitteen julkaisee Liikenne- ja viestintäministeriö. Siltarakenteiden osalta kansallisen liitteen julkaisee Väylävirasto.

Tällä hetkellä kansallisia valintoja on yhteensä 1055.

Toinen sukupolvi
----------------

Eurokoodien toisen sukupolven valmistelu aloitettiin vuonna 2015. Kaikkien osien on tarkoitus olla valmiina vuonna 2025. Uudistuksen yhteydessä julkaistaan kokonaan uusia eurokoodi-osia ja toisaalta joitain vanhoja osia on yhdistetty. Suomessa toisen sukupolven eurokoodit on tarkoitus ottaa käyttöön viimeistään vuonna 2028.

Uusina asioina on esimerkiksi kantavien lasirakenteiden suunnittelu, kuitu-polymeerirakenteiden suunnittelu, jääkuormat sekä aaltojen ja vuoroveden aiheuttamat kuormat. Myös ilmaston muutoksen huomioiminen ja rakenteiden vaurionsietokyvyn parantaminen on huomioitu aiempaa selkeämmin. 

Uudistuksen tarkoituksena on 

* mahdollistaa innovaatiot aiempaa paremmin
* vähentää kansallisia valintoja
* parantaa käytettävyyttä.

Käyttö maailmalla
-----------------

Eurokoodit ovat laajalti käytössä Euroopassa. Niitä käytetään kaikissa EU- ja EFTA-maissa sekä Britanniassa. Euroopan maista ainoastaan Venäjällä, Albaniassa ja joissain entisen Jugoslavian maissa käyttöä vasta suunnitellaan. Myös monissa Aasian ja Afrikan maissa pohditaan eurokoodin käyttöönottoa.

Lähteet
-------

1. ↑  Eurokoodit Suomen Standardisoimisliitto SFS. Viitattu 21.3.2018.
2. ↑  About EN Eurocodes JRC. Viitattu 15.8.2022.
3. ↑  Ympäristöministeriön asetus kantavista rakenteista  17.6.2014. Ympäristöministeriö. Viitattu 24.3.2024.
4. 1 2  Denton, Steve: The second generation Structural Eurocodes: plans for addressing the changing climate *climate.copernicus.eu*. Viitattu 15.8.2022.
5. ↑  Denton, Steve: Eurocodes evolution - what will it mean to you? *bsigroup.com*. Viitattu 15.8.2022.
6. ↑  Nationally Determined Parameters JRC. Viitattu 15.8.2022.
7. ↑  JRC: Further harmonisation of the EN Eurocodes *eurocodes.jrc.ec.europa.eu*. Viitattu 15.8.2022.
8. ↑  [www.eurocodes.fi Eurokoodi Help Desk] Rakennustuoteteollisuus RTT ry. Viitattu 15.8.2022.
9. ↑  Hicks, Stephen: Second generation of the Structural Eurocodes *Researchgate*.  Heinäkuu 2020. Viitattu 15.8.2022.
10. ↑  Use outside EU/EFTA Member States JRC. Viitattu 15.8.2022.

Aiheesta muualla
----------------

* 
*